The Zombies

The Zombies on vuonna 1962 St Albansissa Lontoossa perustettu brittiläinen rockyhtye, joka on hyödyntänyt musiikissaan muun muassa psykedeelisiä vaikutteita. Yhtyeen johtohahmot ovat kaikkien aktiivivuosien ajan olleet kosketinsoittaja ja pianisti Rod Argent sekä laulaja Colin Blunstone. 

The Zombies saavutti 1960-luvulla kolme hittisingleä, ”She’s Not There” (1964), ”Tell Her No” (1965) ja ”Time of the Season” (1969). Yhtyeen toinen albumi Odessey and Oracle (1968) on noussut psykedeelisen popin merkkiteokseksi.

Yhtyeen musiikki oli melodista ja kokeilevuudessaan epätavallista aikanaan.

Historia
The Zombies perustettiin vuonna 1962 Lontoon esikaupungissa St. Albansissa. Kappaleita kirjoitti joko Rod Argent tai Chris White. Yhtye voitti paikallisen kykykilpailun, ja Argentin kirjoittama laulu ”She’s Not There” toi heille levytyssopimuksen Deccan kanssa. Kappale julkaistiin singlenä, joka nousi Britannian top-20-listalle ja Yhdysvalloissa listakakkoseksi. The Zombies saavutti Yhdysvalloissa aina enemmän menestystä kuin kotimaassaan Britanniassa.

The Zombiesin toinen menestyssingle oli ”Tell Her No”, joka nousi top-10-listalle alkuvuodesta 1965. Yhtyeen esikoisalbumi Begin Here julkaistiin samana vuonna. Yhtyeen seuraavat singlet eivät enää menestyneet listoilla, mikä viivytti toisen albumin levyttämistä.

Yhtye vaihtoi vuonna 1967 Deccalta CBS:lle ja ryhtyi levyttämään viimeiseksi tarkoitettua albumiaan. Odessey and Oracle (1968) on esikoisalbumiin verrattuna yhtenäisempi ja hienostuneempi, ja sitä pidetään nykyisin psykedeelisen popin merkkiteoksena. Albumi ei herättänyt aluksi suurtakaan huomiota Britanniassa tai Yhdysvalloissa, ja sen ilmestyttyä yhtye oli jo ehtinyt lopettaa toimintansa. Single ”Time of the Season” nousi sen jälkeen yhtyeen suurimmaksi hitiksi, mutta yhtye ei sen menestyksestä huolimatta pyörtänyt lopettamispäätöstään.

Blunstone ja Argent alkoivat jälleen konsertoida ja levyttää yhdessä 2000-luvun alussa. He ottivat The Zombies -nimen käyttöön vuonna 2004. Kaikki neljä elossa ollutta entistä jäsentä soittivat kolmessa konsertissa Lontoossa vuonna 2008. Breathe Out, Breathe In, Blunstonen ja Argentin yhteinen albumi The Zombiesin nimen kanssa julkaistiin vuonna 2011. Still Got That Hunger (2015) julkaistiin pelkällä The Zombies -nimellä.

Kokoonpanot

1961–1968
 Rod Argent – koskettimet, taustalaulu, sävellys
 Paul Atkinson – kitara, taustalaulu
 Colin Blunstone – laulu
 Chris White – bassokitara, taustalaulu, sävellys
 Hugh Grundy – rummut

2004–2010
 Rod Argent – koskettimet, taustalaulu
 Colin Blunstone – laulu
 Keith Airey – kitara, taustalaulu
 Jim Rodford – bassokitara, taustalaulu
 Steve Rodford – rummut

2010–
 Colin Blunstone – laulu
 Rod Argent – urut, taustalaulu
 Tom Toomey – kitara, taustalaulu
 Jim Rodford – basso, taustalaulu
 Steve Rodford – rummut

Aikajana

Diskografia

Studioalbumit
 Begin Here (Britannia) / The Zombies (Yhdysvallat) (1965) 
 Odessey and Oracle (1968)
 The Return of the Zombies (1990) / New World (1991)
 As Far As I Can See... (2004)
 Breathe Out, Breathe In (2011)
 Still Got That Hunger (2015)

EP:t
 The Zombies (1965)

Esiintymiset Suomessa
 29. marraskuuta 2018 – Kulttuuritalo, Helsinki (Uriah Heepin lämmittelijänä)
 30. marraskuuta 2018 – Seinäjoki-areena, Seinäjoki (Uriah Heepin lämmittelijänä)
 1. joulukuuta 2018 – Areena Oulu, Oulu (Uriah Heepin lämmittelijänä)

Lähteet

Aiheesta muualla

 Yhtyeen virallinen verkkosivusto
 Rod Argentin virallinen verkkosivusto

Brittiläiset popyhtyeet
Brittiläiset rockyhtyeet
Psykedeeliset popyhtyeet